Úvod

Ahoj!

Ďakujem veľmi pekne za nákup Kompletného Sprievodcu House Sittingu!

Po nespočetných emailoch a správach od čitateľov, ktorých zaujal house sitting, ale nevedeli kde začať, som sa rozhodla dať svoje skúsenosti dohromady a pomôcť tým, ktorí hľadajú informácie o house sittingu z prvej ruky.

House sittingujem od roku 2015, a týmto e-bookom by som rada inšpirovala teba i ostatných pustiť sa do toho a skúsiť house sitting vo svete, alebo aj v rodnom meste.

V tomto sprievodcovi nájdeš všetky potrebné informácie o tom, ako sa stať perfektným house sitterom. Detailne si prejdeme krok po kroku čo predchádza príchod na house sit, a na čo pamätať počas toho, ako sa staráš o niečí dom, byt a domáce zvieratko. Dočítaš sa aj o tom, s akými nevýhodami treba počítať, pokiaľ sa rozhodneš práve pre tento spôsob ubytovania vo svete.

Zozbierala som tiež tipy pre uchádzačov od majiteľov domov a zvierat, ktorých poznám osobne. Dúfam, že ti to pomôže zorientovať sa v tom, ako si majitelia vyberajú house sittera.

Na konci sprievodcu nájdeš osobitnú kapitolu s často kladenými otázkami, ktoré mi poslali čitatelia a známi, ktorí sa rozhodli začať s house sittingom a tiež doteraz nezverejnené príbehy počas toho, ako som sa starala o dom a zvieratká.

Príjemné čítanie!

Ivana

1. Čo je house sitting?

Počul si už niekoho hovoriť: „Cestujem po svete a bývam na fantastických miestach zadarmo!“?

Nuž, toto je aj nie je úplná pravda o house sittingu.

House sitting je nepochybne obľúbený spôsob ubytovania, ktorý sa v posledných rokoch exponenciálne rozrástol. A hoci poskytuje v 99,9% prípadoch bezplatné ubytovanie, celý koncept je však oveľa komplexnejší a vyžaduje obrovskú zodpovednosť.

Najlepšie, ako pochopiť systém house sittingu, je prirovnať ho k opatrovaniu detí (baby sitting), čo je starostlivosť o cudzie dieťa, kým sú rodičia preč. Dieťa potrebuješ nakŕmiť, zabaviť, udržiavať čisté, dávať na neho pozor vo dne v noci … a byť pripravený na nepredvídateľné situácie.

To isté platí aj pre house sitting.

Doslova sa staráš o niečí dom, záhradu alebo farmu 24/7. V prípade, že je v dome alebo byte aj domáce zviera, nazýva sa to pet sitting, ktorý možno ďalej špecifikovať ako dog sitting alebo cat sitting.

Pri house sittingu možeš poznať majiteľov (priatelia, rodina, kolegovia), alebo sú to cudzí ľudia, s ktorými si sa v živote nestretol.

Pokiaľ máš ty sám domáce zviera, vieš, že sú situácie, kedy potrebuješ niekoho, kto sa ti postará o psa, mačku, postráži byt kým si na dovolenke, na služobnej ceste, pri sťahovaní domu, alebo možno potrebuješ ísť za rodinou na opačný koniec sveta na Vianoce, či zájsť na operáciu, zostať v nemocnici na pár dní, a nerád by si nechal svojho chlpáča v koterci.

Dôvody, prečo majitelia zháňajú house sittera a nechajú mu kľúče od domu (a niekedy aj auto), sú nespočetné.

Vo všetkých prípadoch však platí jedno dôležité pravidlo: house sitter sa zaväzuje starostlivo opatrovať majiteľov majetok, zvieratá a záhradu.

Obrovskú mieru zodpovednosti počas house sittingu spomínam preto, lebo z vlastnej skúsenosti viem, že na cestách sa necítiš vždy na to, aby si si vzal na seba starosti navyše. Chceš si to v novej krajine užiť, poobzerať sa po okolí, možno skočiť na pár dní trekovať do hôr. House sitting sa do vyťaženého cestovateľského kalendára nehodí. Aj keď mnohí by ho radi skúsili kvôli tomu, že ušetria na ubytovaní.

Týmto by som rada pripomenula, že house sitting nie je len o bezplatnom ubytovaní.

Ty ako house sitter budeš niekto, komu majitelia dôverujú natoľko, že ti umožnia obývať ich najosobnejší priestor. V mnohých prípadoch budeš spať v ich posteli, používať ich auto a vybavenie domu na výmenu za starostlivosť o dom a pozornosť voči ich miláčikom.

Niektorí house sitteri považujú house sitting za spôsob, ako zarobiť peniaze, čo je možné v krajinách ako Singapur alebo USA, ale nemal by to byť hlavný dôvod, prečo začať s house sittingom.

Navyše, ak plánuješ svoje house sitterské služby spoplatniť, je veľmi pravdepodobné, že šance, že si ťa majitelia vyberú, sa rapídne znížia, keďže väčšina uchádzačov house sittuje bezplatne.

Koniec koncov, je to férová výmena za strechu nad hlavou, pohodlie dočasného „domu“ a ďalšie výhody, ktoré ti majitelia ponúknu.

Viac v kapitole Prečo robiť house sitting.

2. Prečo robiť house sitting

Dostaneš sa na nové miesta, ušetríš, niečomu sa priučíš… Dôvodov, prečo sa oplatí robiť house sitting, je mnoho, a až kým ho človek neskúsi, nevie, či je to niečo preňho alebo nie.

Tu je krátky zoznam dôvodov, ktoré mám ja osobne na opatrovaní zvierat a domu najradšej a zároveň môžu inšpirovať aj teba.

Pocestuješ do nádherných a málo známych miest

Svet je obrovský. Dilema kam sa vybrať ešte väčšia. Pre mňa je house sitting perfektný spôsob ako objaviť nádherné miesta, kam by som sa inak nedostala.

Iste, dá sa house sittingovať aj na miestach, ktoré dobre poznáš, alebo dokonca v rodnom meste, za rohom. Ale prečo nevystúpiť zo svojej komfortnej zóny a neobjaviť menej známe miesta a nové krajiny?

Som si istá, že by som sa nikdy nevybrala len tak do malinkej rybárskej dedinky Selimiye v Turecku, ak by som tam nedostala 3-mesačný house sitting. Žili sme s Giannim vo vile o ploche vyše 340 m2 s fantastickými výhľadmi na záliv a starali sa o kocúra Sami z ulice, ktorého si majitelia adoptovali – najzlatší kocúr, akého si house sitter môže priať.

Dostať sa do dediny trvalo 25 minút pešo dole kopcom po prašnej ceste. Okolo domu, naľavo a napravo, boli lesné turistické chodníky, kde sa po kopcoch dalo prechádzať hodiny a hodiny. Nič, len čistá divočina, vrátane divej zveri rovno za domom.

Vďaka tomuto house situ som mohla takmer každú noc vidieť divého dikobraza chrúmať opadané hrozno za oknom, 2 metre od postele. Tie tri mesiace sme si dokonale užili, a keď nás majitelia zavolali o pol roka znova, neváhali sme ani minútu.

To isté platí pre vidiecky 400-ročný domček v Portugalsku uprostred ničoho. Starali sme sa tu o 5 mačiek a obrovitánsku olivovú plantáž s vyše 100 olivovníkmi, za ktorými bol už len národný park a … Španielsko. Pitná voda bola 2 km od domu a do prvého obchodu v dedine bolo 5 km.

Jazdili sme na nákupy na bicykli (kým nedostali oba defekty), po vodu sa chodilo pešo. Dva mesiace vidieckej romantiky so všetkými výzvami, ktoré k životu na dedine patria.

Ale žiadne strachy, house sitting nie je len o vzdialených destináciách a là Robinson Crusoe.

House sittovať môžeš aj vo veľkomestách. Mne sa to podarilo v New Yorku, New Orleans, Hanoji, Ho Či Minovom meste, či Singapure, kam som sa už dávno chcela vybrať na dlhšie, ale pre šialené ceny za ubytovanie som to vždy zavrhla.

Až vďaka house sittingu som mala možnosť ostať v spomínaných mestách buď priamo v centre, alebo s ľahkou dostupnosťou do neho či k pamiatkam.

Budeš žiť život miestnych

To, že sa budeš starať o byt, dom alebo celú farmu v šialene obrovskom meste alebo na vzdialenom vidieku ti umožní zažiť život domácich z prvej ruky. Budeš môcť nakupovať tam, kde miestni, zájsť na dobrý koncert, do divadla, na verejnú plaváreň. Proste si budeš môcť na chvíľu všetko užiť tak, akoby si na danom mieste žil.

House sitting ťa dovedie mimo uličiek s “vyčančanými” stánkami so suvenírmi, predraženými reštauráciami a umelo vytvorených zážitkových aktivít pre turistov.

Bonus: ak žiješ nomádskym spôsobom života, pracuješ online, bez permanentnej základne a hľadáš miesto, kde by si mohol potencionálne zapustiť korene – house sitting ti môže pomôcť. Pretože vďaka tomu, že pocestuješ na rôzne miesta a zažiješ život miestnych, si budeš môcť vyskúšať, či by sa ti páčilo ostať tam nadlhšie, alebo trebárs “nafurt”.

Spoločnosť chlpáčov

Ak miluješ zvieratká, ale cestovanie ti nedovoľuje zaobstarať si ich, house sitting, presnejšie pet sitting, je pre teba ideálny.

Nielen že budeš mať o zvieraciu spoločnosť postarané, ale pomôžeš majiteľovi, aby sa vyhol tomu, že si v čase svojej neprítomnosti odloží štvornohých miláčikov do útulku. Mnohé zvieratká v podobných zariadeniach trpia, chýba im domov (pochopiteľne), ich obľúbený priestor na spanie, na hranie, alebo miestečká, kde sa radi ukrývajú počas dňa (hlavne v prípade mačiek).

Počula som príbehy, kedy sa mačky seriózne urazili a po dvojtýždňovom pobyte v útulku sa majiteľovi vyhýbali aj pár dní po jeho návrate.

Majitelia sú vždy vďační, ak nájdu milovníkov zvierat, ktorí sa budú radi hrať s ich chlpáčmi, kŕmiť ich, chodiť na dlhé prechádzky a starať sa o nich po dobu ich neprítomnosti. Navyše, majiteľ výrazne ušetrí, keďže dobré útulky nie sú lacná záležitosť.

Zapneš mód pomalého cestovania

Máš všetok čas tohto sveta, nikam sa neponáhľaš a si v pohode ostať na jednom mieste pár týždňov či dlhšie? Nuž, milý čitateľ, house sitting si zamiluješ!

Po celom svete sa dajú nájsť house sittingy, kde môžeš ostať 1, 3, 6 mesiacov, či dokonca rok. Samozrejme, znamená to, že budeš musieť byť k dispozícii po celý čas house sittingu.

Vďaka tomu sa budeš môcť zapísať do fitka, na pravidelné hodiny jógy, na plaváreň, budeš mať čas a priestor stretávať sa s novými ľuďmi, najčastejšie domácimi, a to bez strachu, že o pár dní ich už neuvidíš, ako je to v prípade hostelov.

Jednou z ďalších výhod je pocit, že sa nebudeš musieť obávať, kde budeš spať o dva dni a či stihneš obehať všetky pamiatky. House sitting ti dá pohodu, priestor na oddych, premýšľanie, a možnosť doslova užiť si dané miesto, nie v ňom len prežívať.

Dopraješ si trochu luxusu

Netvrdím, že house sitting je len o strážení zámočkov a luxusných víl, ale je veľká šanca, že sa ti podarí nájsť veľmi fajnové prepychové alebo výrazne artistické či vkusne zariadené miesto. Jasné, záleží, aký typ ubytovania preferuješ a o aký house sit požiadaš.

Skromná garsónka, dom v rezidenčnej štvrti v centre mesta, domček na vidieku obliehaný ovocnými plantážami alebo pod hustým lesom, či moderná vila s bazénom neďaleko pláže? Je z čoho vyberať. To všetko nájdeš na jednotlivých webstránkach house sittingu, o ktorých budem hovoriť v ďalšej kapitole.

Okrem šance objaviť málo známe miesta, house sitting Ti dáva príležitosť užiť si luxus. A tak, počas toho, ako sa budeš starať o dom či zvieratká, budeš mať tiež k dispozícii výhody, ako je strešný bazén, fitko, saunu, neskutočné výhľady na terase, kde si zorganizuješ BBQ párty.

Zbožňovala som vonkajší bazén v byte v Singapure, kde sme mohli za malý poplatok použiť plne vybavený gril priamo na streche kondomínia v centre mesta. Och, a terasa s nekonečnými výhľadmi počas západu slnka na jazero v dedinke Ajijic v Mexiku!

Asi najviac neskutočným zážitkom počas house sittingu boli dva dni na lodi, ktorú nám požičali majitelia v Turecku. So susedom, ktorý bol ich blízky kamarát sme sa čoskoro spriatelili aj my a tak sme sa vybrali na kratšiu plavbu, počas ktorej nás naučil kormidlovať loď. Fantastické spomienky.

Luxus nemusí byť len mega dom. Pre cestovateľov to môže tiež znamenať žiť v peknom skromnom byte v najdrahších mestách sveta, ako spomínaný Singapur alebo New York.

Ušetríš na ubytovaní

Vieš, že vďaka house sittingu ušetríš veľmi veľa peňazí? Vo väčšine prípadov, majitelia za stráženie ich domu a zvierat nič neúčtujú. Napokon, robíš im určitú službu.

Zriedkavo, hlavne ak ide o dlhodobé house sity, niektorí majitelia ťa môžu poprosiť, aby si zaplatil účet za elektrinu, vodu alebo Internet. Za takmer 5 rokov, čo robím house sitting, sa mi to stalo len raz – počas 2-mesačného sittingu v Portugalsku. Čo bolo spolu 30 eur za dva mesiace.

Ostaňme ešte pri peniazoch. Ročný členský poplatok na najdrahšej stránke house sittingu sa ti vráti už hneď pri prvom niekoľkodňovom house site tým, že ušetríš na ubytovaní, a aj varení “doma”.

Aby si mal lepšiu predstavu, koľko sa dá ušetriť, tak napríklad počas jedného roku môjho house sittingovania (celkovo to bolo 7 mesiacov v roku), som ušetrila takmer 7000 eur na ubytovaní Portugalsku, Turecku, Francúzsku, Belgicku, Singapure a Vietname.

Prepočet som robila na priemernú cenu hotela v danej krajine.

Prosím, nezneužijte house sitting len na šetrenie peňazí. To by nemal byť hlavný dôvod, prečo sa budete starať o niečí dom a zvieratká.

Wi-Fi zdarma pre digitálnych nomádov

Ak na cestách pracuješ online ako ja, oceníš komfort dočasného domova a prístupu k Wi-Fi 24/7. Žiadne hlučné kaviarne, kde zaberáš často miesto ľuďom, ktorí tam zájdu len na kávu, alebo predražené co-working priestory. Počas house sittingu budeš mať priestor na prácu bez toho, aby si bol viazaný na otváracie hodiny kaviarní, čo ti pomože zvýšiť kreativitu, a koniec koncov aj ušetriť peniaze za kávy alebo hodiny v co-workingoch.

Súkromie a pokoj

Ak hľadáš samotu, pokoj a prírodu na svojich cestách, house sitting ti toto všetko poskytne. To, že budeš mať svoj vlastný priestor ti ako kreatívnemu samotárovi zlepší náladu, dodá pohodu a prinesie ticho, ktoré je pri tvorení nových nápadov na nezaplatenie. Ak je dom, o ktorý sa budeš starať v prírode – dvojitá výhra!

Ušetríš na jedle

To, že budeš mať k dispozícii vlastnú kuchyňu je obrovská výhoda. Hlavne ak máš nejaké obmedzenia v jedálničku a v okolí nebude veľa reštaurácií alebo stánkov s pouličným jedlom.

Okrem Juhovýchodnej Ázie, kde je pouličné jedlo neskutočne lacné, v iných kútoch sveta ušetríš na varení doma veľa peňazí.

Tip: keď si budeš s majiteľom dohadovať house sit, vždy sa spýtaj, ako ďaleko sú od domu potraviny, supermarket, alebo tržnica. Viac o tom, na čo sa majiteľa pýtať v kapitole Dôležité otázky pri prvom rozhovore s majiteľom.

Naučíš / zdokonalíš sa v cudzom jazyku

Ak sa budeš uchádzať o house sit v zahraničí, ber to ako dokonalú možnosť zdokonaliť sa v cudzom jazyku. Ja som sa zlepšila v španielčine vďaka house situ v Mexiku a Kolumbii, Gianni si oprášil francúzštinu v Burgundsku, a obaja sme si užívali rôznorodosť angličtiny v anglickom Brightone a New York City.

Tam sme pochytili nejaký slang a tešili sa z toho, že si môžeme pokecať aj s miestnymi.

Nové kulinárske zážitky a história

Jedlo spája, niet o čom debatovať. Jedlo tiež v sebe skrýva spústu histórie a ľudských príbehov. Aj preto milujem house sitting v menej turistických štvrtiach mesta alebo na vidieku, kde sa domáci nikam neponáhľajú, majú čas na rozhovor, radi prezradia pôvod jedla, ukážu, s čím sa kombinuje, ako sa je a kde má svoj pôvod.

Presne to sa mi podarilo v Hanoji, kde sme sa skamarátili s majiteľom reštaurácie s morskými príšerkami. Ten nám dal mini prednášku o tom, kde, ako a čo sa loví, ako sa to pripravuje. Porozprával nám tiež o tom, ako vyzerala štvrť pred desiatkami rokov, kedy v nej žili len rybári.

Tak isto len tak ľahko nezabudnem na trh v Turecku, kde sme ochutnávali miestne jedlá každý týždeň počas trojmesačného house situ. Pýtali sme sa predavačov, ako sa čo povie v miestnom jazyku, prizerali sa, ako sa to pripravuje a zisťovali, aké sú tradície jedla v tureckých rodinách.

No a v tom istom Turecku sme boli raz pozvaní domov, do dvora rodiny, ktorá práve dopiekla chlieb a chceli nám ho ukázať.

Dodnes spomínam na spoločné obedy a večere so susedmi počas house situ v Kolumbii, ktorí nás vzali do miestnej reštaurácie na po-domácky pripravené tradičné jedlá a horúcu čokoládu z miestneho kakaa.

Alebo na moment, keď sme sa počas house situ v New Orleans naučili o silnej tradície sicílskej komunity vďaka pozvaniu na rodinnú taliansku večeru. To všetko sú nezabudnuteľné zážitky, ktoré sa mi spájajú s jedlom a domácimi a všetko bolo prepojené s house sittingom.

Noví kamaráti

Ak budeš mať šťastie a stráviš s majiteľmi alebo ich susedmi nejaký čas a “sadnete si” po ľudskej stránke, je možné, že sa z vás stanú dobrí známi alebo kamaráti. Je tiež fajn ostať s majiteľmi v kontakte aj po house site.

My sme si s majiteľmi v Turecku rozumeli tak dobre, že nás pozvali na house sit znova, a dokonca nám na týždeň požičali svoju vilu vo Francúzsku, bez zvierat, len tak, lebo v nej práve neboli.

Alebo v Kolumbii, kde sme sa so susedmi, s ktorými sme strávili fajn čas počas house situ, sme sa stretli ešte niekoľkokrát aj potom, ako sme odišli z hôr, kde sme sa starali o dom a dvoch kocúrov.

Koniec ukážky